Futbol bo‘yicha O‘zbekiston terma jamoasi Osiyoning kuchli uchtaligiga kirdi

Futbol uyushmalari xalqaro federatsiyasi (FIFA) dunyo terma jamoalarining oktabr oyidagi reytingini e’lon qildi. Bu haqda federatsiyaning rasmiy sayti xabar beradi.

FIFA reytingida O‘zbekiston terma jamoasi ikki o‘rin yuqorilagan holda 582 ball bilan 55-o‘rinni egalladi.
Ushbu natija O‘zbekiston jamoasiga Osiyoning kuchli uchligiga kirishi ta’minladi. Birinchi va ikkinchi o‘rinlarni Yaponiya (634 ball, 44-o‘rin) hamda Eron (613 ball, 49-o‘rin) terma jamoalari egalladi.
Dunyo reytingida 1513 ochko bilan Ispaniya yetakchilik qilmoqda. Undan keyingi o‘rinlarni 1311 ochko bilan Germaniya va 1266 ochko bilan Argentina band etgan.
Terma jamoalarning to‘liq reytingi bilan FIFA rasmiy saytida tanishish mumkin.
Eslatib o‘tamiz, saralash bahslari natijalariga ko‘ra, O‘zbekiston terma jamoasi 2014-yil Braziliyada bo‘lib o‘tadigan Jahon chempionati final bosqichida ishtirok etish imkoniyatini boy bergan edi.